איתמר גרוטו

ביוגרפיה

בין השנים 1982-1989 למד רפואה בבית הספר לרפואה על שם סאקלר באוניברסיטת תל אביב, במסגרת העתודה האקדמית. את הסטאז' עשה ב-1989, במרכז רפואי מאיר בכפר סבא. סיים בהצטיינות התמחות בבריאות הציבור בענף בריאות הצבא בחיל הרפואה.
לאחר סיום לימודי הרפואה, התגייס לצה"ל. בשנים 1990–1993, שירת כרופא צבאי בתפקידים של רופא גדודי וחטיבתי. בין 1994 ל-1996 ו-1998–2000 שימש כראש מדור אפידמיולוגיה במפקדת קצין רפואה ראשי ובשנים 2001–2004 שימש כראש ענף בריאות הצבא בחיל הרפואה. את שירותו הצבאי סיים בדרגת סגן-אלוף. 
בין השנים 1996–1999 השלים לימודי תואר שני בבריאות הציבור בהצטיינות. בשנת 2008 סיים בהצטיינות תואר שלישי בניהול מערכות בריאות באוניברסיטת בן-גוריון בנגב. בשנת 2006 סיים גרוטו את תוכנית העמיתים למנהיגות סביבתית של מרכז השל.
בשנים 1996–1998 שימש כרופא בריאות הציבור בלשכת מחוז תל אביב במשרד הבריאות ובמהלך השנים 2000–2001 שימש כאפידמיולוג קליני במרכז שניידר ובבית חולים סורוקה. בין שנת 2003 ל-2009 היה מזכיר איגוד רופאי בריאות הציבור ומשנת 2005 ואילך הוא חבר הוועד הפועל של המועצה המדעית בהסתדרות הרפואית.
בשנת 2001 ייסד תוכנית לימודי ניהול וחקירה אפידמיולוגית במסגרת משרד הבריאות. מסגרת זו מהווה תוכנית הכשרה מרכזית בתחום זה בישראל ובאזור, וכיום קרויה בשם: (Middle East Program for Interventional Epidemiology Training (MEPIET.
בשנת 2007 נבחר לתפקיד ראש שירותי בריאות הציבור במשרד הבריאות. באותה שנה שימש יועץ לארגון הבריאות העולמי בנושא מבנה וארגון מערכות בריאות הציבור.
במסגרת תפקידו כראש שירותי בריאות הציבור ניהל את מערך בריאות הציבור הכולל כ-3,000 עובדים בלשכות הבריאות המחוזיות והנפתיות, במעבדות בריאות הציבור, ובמטה משרד הבריאות. כמו כן, היה אחראי על תחום הרפואה המונעת, כולל חיסוני תינוקות, ילדים ומבוגרים, בריאות וסביבה, תזונה ומזון, גנטיקה קהילתית, קידום וחינוך לבריאות וניהול של אירועים אפידמיולוגיים חריגים כגון התפרצויות תחלואה ומחלות זיהומיות חדשות.
החל משנת 2017, משמש כמשנה למנכ"ל משרד הבריאות. במסגרת תפקידו משמש כראש חטיבת הבריאות, במסגרתה הוא אחראי על כלל תחומי המינהל הרפואי, בריאות הציבור, איכות ושירות, בריאות דיגיטלית ומחשוב, אבטחה וביטחון במערכת הבריאות, וכן היערכות והתמודדות עם אירועי שעת חירום. במצב בו מנכ"ל משרד הבריאות אינו רופא, משמש כרופא הבכיר במערכת הבריאות.
גרוטו ניהל את שירותי בריאות הציבור, הכוללים את מטה בריאות הציבור, לשכות הבריאות ומעבדות בריאות הציבור במהלך השנים 2007–2017. במסגרת תפקידו, שימש כאחראי על כלל תחום הרפואה המונעת, קידום בריאות האוכלוסייה, והגנה על בריאות הציבור מפני סיכונים סביבתיים, במיוחד בתחומי המים והמזון שבהם למשרד הבריאות אחריות ישירה. יזם והוביל את הפרויקטים לחיזוק ושיפור הפיקוח על המזון, שדרוג סל החיסונים והוספת 5 חיסונים חדשים לסל הבריאות הניתן לתינוקות וילדים, והקמת רשומת החיסונים הלאומית . הוא הקים את המחלקה לאפידמיולוגיה סביבתית וקידם נושאים רבים בתחום השפעת הסביבה על הבריאות ובהם פרסום דו"ח "בריאות וסביבה בישראל 2014" . נתוני הדו"ח בנושא של חשיפת הציבור לזרחניים אורגניים, הביאו לשינוי משמעותי בחומרי הדברה המותרים לשימוש בישראל ובכלל זה הוצאה כמעט מוחלטת של הזרחניים האורגניים מרשימת חומרי ההדברה המותרים לשימוש בישראל. כמו כן, הוביל את יוזמת "אפשריבריא" לקידום אורח חיים פעיל ובריא, וניהל את התמודדות מדינת ישראל עם חדירה והתפשטות של נגיף הפוליו, שנבלמה ללא מקרי תחלואה.
ביוני 2017 התמנה גרוטו למשנה למנכ"ל משרד הבריאות. במצב בו מנכ"ל משרד הבריאות אינו רופא, משמש כרופא הבכיר במערכת הבריאות. בתוקף תפקידו משמש כממלא מקום המנכ"ל וכן כראש חטיבת הבריאות במסגרתה הוא אחראי על כלל תחומי המינהל הרפואי, בריאות הציבור, איכות ושירות, בריאות דיגיטלית ומחשוב, אבטחה וביטחון במערכת הבריאות, וכן היערכות והתמודדות עם אירועי שעת חירום.
בספטמבר 2017 נבחר לכהן בוועד המנהל של ארגון הבריאות העולמי, לאחר 21 שנים ללא נציגות ישראלית בוועד, מינויו נכנס לתוקף במאי 2018 למשך שלוש שנים. במסגרת תפקידו כנציג מתוך 34 חברי הוועד המנהל, ישתתף בקביעת אסטרטגיית ומדיניות הארגון ופיקוח על פעילותו.
בשנת 2010 נבחר גרוטו לאחד מ-"100 המשפיעים לטובה" ברשימת "TheMarker". בשנת 2014 קיבל גרוטו פרס מצוינות בניהול בדרג הבכיר, מטעם נציבות שירות המדינה.
גרוטו נשוי ואב לשלושה. מתגורר בהוד השרון.

תפקידים באקדמיה

בשנת 2004 התמנה גרוטו לחבר סגל באוניברסיטת בן-גוריון כחוקר ומרצה במחלקה לאפידמיולוגיה ורפואה מונעת. בין 2006 ל-2009 שימש כסגן מנהל תוכנית המוסמך בבריאות הציבור באוניברסיטת בן-גוריון. החל משנת 2010 גרוטו הוא פרופסור חבר במחלקה לבריאות הציבור באוניברסיטת בן-גוריון בנגב. גרוטו מלמד נושאי מדיניות בתחומי בריאות הציבור ובריאות הסביבה, במסגרת התוכנית ללימודי מוסמך בבריאות הציבור באוניברסיטת בן-גוריון. 
תחומי המחקר העיקריים שבהם עוסק גרוטו הם בנושאי אפידמיולוגיה של מחלות זיהומיות, התנהגויות בריאות בקרב מתבגרים, בני נוער ומבוגרים, ובריאות הסביבה. בין היתר ניתן לציין מחקר בתחום המוכנות וההתמודדות עם מגפה של שפעת, התמודדות מדינת ישראל עם חדירת נגיף הפוליו, ניטור ביולוגי של חשיפה למזהמים וגורמי סיכון ליתר לחץ דם.